பூகுன் பாடும்பறவை

பூகுன் பாடும் சிட்டு அல்லது பூகுன் பாடும் பறவை (Bugun liocichla, Liocichla bugunorum) இலையோத்திரிச்சிடீ  Leiothrichidae) குடும்பத்தில் உள்ள ஒரு பறவை. இது முதன்முதலாக 1995-ல் தான் கண்டறியப்பட்டது. இந்தப் பறவை இந்தியாவில் அருணாச்சலப் பிரதேசத்தில் காணப்படுகிறது. இப்பறவை அருணாச்சலப்பிரதேசத்தில் ஈகிள்நெசுட்டு பறவைகள் புகலிடம் (Eaglenest or Eagle's Nest Wildlife Sanctuary) என்னும் இடத்தில் மட்டுமே காணப்படுகின்ற ஒரு அகணிய உயிரியாகும். இது  தனிப் பறவைச் சிற்றினமாக 2006-ல்தான் விளக்கப்பெற்றது.  மிக அரிதாகவே காணப்படுவதால், இதனைப் பிடித்து ஆய்வு செய்து குறிப்புகள் எழுதப்பெறவில்லை.

விளக்கம் 
பூகுன் சிட்டு ஒரு சிறிய வகை சிரிப்பான் வகைப் பறவை. ஏறத்தாழ 20 செ.மீ உடல்நீளம் கொண்ட மென் பச்சை அல்லது நீலச் சாம்பல் நிறம் கொண்ட, தலையுச்சி கறுப்பாக உள்ள ஒரு சிட்டு. இப்பறவையின் அலகு கறுப்பாக இருக்கின்றது. இப்பறவையின்  முகத்தில் கண்களை ஒட்டி மஞ்சள் அல்லது செம்மஞ்சள் நிறப்பகுதிகள் உள்ளன. இறக்கையின்  நுனிப்பகுதியில் சிவப்பாகவும் மஞ்சள் நிறப்பகுதியும் இருக்கும். இதன் வால் கறுப்பாகவும் அடிப்பகுதி சிவப்பு நுனியைக் கொண்டதாகவும் இருக்கும். கால்கள் இளஞ்சிவப்பு நிறமுடையன.

மேற்கோள்கள்

வெளியிணைப்புகள் 
இப்பறவையின் தெளிவான ஒளிப்படம்

பறவைகள்
பன்னாட்டு இயற்கைப் பாதுகாப்புச் சங்கத்தின் செம்பட்டியல் - மிக அருகிய இனம்